Urban, Miroslav, poslanec NR SR (2020-09-22):
Vážené dámy, vážení páni, jeden zo základných princípov v medicíne znie primum nil nocere, znamená to asi toľko – v prvom rade neublížiť. Každá liečba, s ktorou sa stretávame v medicíne, prihliadame a indikujeme ju s prihliadnutím na pomer benefit v prospech liečby verzus riziko, ktoré táto liečba prináša. V ekonomickom svete sa zohľadňuje, samozrejme, aj iné parametre, ako napr. cost efektivita, teda očakávaný priaznivý efekt liečby s čo najmenšími nákladmi. Očkovanie, ako vieme, určite je to preventívne, pomerne lacná medicínska metóda, vďaka ktorej sme vyhubili niektoré ochorenia, ako je detská obrna, prakticky na celom svete a celosvetovo variolu, teda kiahne. Aktuálne na Slovensku, len pripomeniem, máme desať povinných očkovaní: diftéria a tetanus, čierny kašeľ, hepatitída B, obrna, hemofilus, influenza, pneumokok, mumps, osýpky a rubeola. Tie počty sa menili v závislosti od dostupnosti týchto látok aj od, samozrejme, od jej ceny, ako boli na trhu na Slovensku. Môžme si položiť dve základné otázky, čo sa týka vakcinácie. Je vakcinácia nevyhnutná vo všetkých prípadoch, a či je vakcinácia bezpečná. Čo ak sa chystá práve povinné očkovanie voči COVID-19, bude naozaj toto očkovanie nevyhnutné a bude bezpečné? Ak je niečo povinné a vnucované, vyvoláva to u časti obyvateľstva istú takú nevôľu. Ľudia sa chcú rozhodovať sami, nemajú radi nariadenia, s ktorými nie sú vnútorne stotožnení. Dobre vieme, akú nevôľu napríklad na Slovensku vzbudila, vzbudili návrhy na povinné prerozdeľovanie migrantov. Čiže ten pocit povinnosti niečo spraviť niektorí ľudia, niektorým ľuďom prekáža. Rozhodnutie samotného človeka vždy vychádza z faktov, ktoré má k dispozícii. V rozhodovaní človeka má veľký význam i autorita ľudí, ktorí nám predkladajú isté informácie a fakty. Svoje názory si sám ako ja konfrontujem s názormi skutočných odborníkov, nie facebookových, ale ani ma nezaujíma názor človeka, ktorý pri epidémii koronavírusom zabudol oceniť lekárov a ktorý má skvelý deň, keď na.s.r... čo najviac ľudí. Tento zákon nie je zákon namierený proti očkovaniu, je to zákon o možnosti voľby, o slobodnom rozhodnutí. Väčšina lekárov je s princípom vakcinácie stotožnená a akceptuje ju. Každá liečba aj vakcinácia však prináša potencionálne riziká. Sú ľudia, ktorí však riziko vakcinácie nechcú podstúpiť a rovnako nechcú platiť pokuty či byť inak sankcionovaní. Možno sa stretli s nežiadúcimi účinkami uvedenej liečby, ako bolo spomínané, v blízkom okolí alebo len jednoducho nemajú dôveru k tomuto preventívnemu medicínskemu postupu. Čo však s prípadmi, keby vplyvom povinného očkovania dôjde k poškodeniu zdravia? Hovorím o skutočnej súvislosti vakcinácia a možné nežiaduce účinky. Môže takýto pacient žiadať odškodnenie od štátu, ak mu povinnosť očkovať sa prikázal štát? Tieto veci nie sú vyriešené. Na druhej strane, aby som nebol zaujatý, treba povedať, že máme aj prípady závažných ochorení u ľudí, ktorí odmietli povinné očkovanie a ochoreli na choroby, ktoré by inak v prípade očkovania nedostali. Je to nedávny prípad napríklad 3-ročného chlapca v Čechách z Blanska, ktorý dostal tetanus, bol niekoľko dní na umelej pľúcnej ventilácii a teraz sa učí chodiť. Matka ho nechcela dať očkovať. Vyvstáva tu potom otázka, čo s liečbou, či náklady na liečbu takéhoto človeka uhradiť, keď odmietol preventívne očkovanie, alebo nie. Sú to ťažké diskusie s veľmi ťažkými odpoveďami. Môžme viesť diskusie, či potom liečiť aj ľudí, ktorí si poškodzujú zdravie sami – alkoholici, fajčiari, narkomani. Máme však ale i údaje o reálnych komplikáciách, nežiaducich účinkoch vakcinácie. To sú údaje, ktoré sú z oficiálnej stránky WHO. Napríklad v roku 2014 bola v Afrike vo vakcíne proti tetanu potvrdená prítomnosť hormónu ľudský choriogonadotropín, teda hCG. Je to hormón, ktorý je inak za fyziologických okolností prítomný u žien počas tehotenstva, hCG, teda hormón v tejto vakcíne spôsobuje atak alebo takú reakciu imunitného systému ženy, ktorá teda dostane túto vakcínu pôvodne proti tetanu, a môže viesť k ovplyvneniu fertility ženy. Dokonca viedol ich k spontánnym potratom. Opakované podanie tejto vakcíny môže neskôr viesť aj k neplodnosti žien. Táto vakcína bola vyrábaná v západoeurópskych krajinách, nie v nejakej Burkine Faso. WHO experti aj teda v tejto stránke spomínajú, že pracujú i na ďalších antifertility vakcínach, ktoré môžu ovplyvňovať plodnosť žien s cieľom kontroly natality v zaostalých, chudobných a nestabilných oblastiach. Dúfam, že k týmto oblastiam nezaradia aj Slovensko. Čiže sú aj vakcíny, ktoré prešli takýmito testami a môžu poškodiť človeka. Tento mesiac bola zase v médiách publikovaná informácia o nežiaducich účinkoch očkovacej látky proti obrne v Sudáne. Vakcína bola financovaná nadáciou Billa a Melindy Gatesových. Ukázalo sa, že po očkovaní touto vakcínou proti obrne, pôvodcovi, pôvodcom bol tej vakcíny, pôvodcom, v tej vakcíne bol oslabený mutovaný vírus, spôsoboval detskú obrnu typu2. Podľa údajov WHO za posledné desaťročie bolo nakazených asi 1 200 ľudí práve týmto typom poliovírusu, ktorý bol obsiahnutý v tejto vakcíne. Ide o mutovaný alebo o oslabený, atenuovaný kmeň. Vakcína, ak by som to tak vysvetlil, sa užíva per os ústami, vylúči sa stolicou a môže sa dostať do prostredia, kde môže zmutovať ten vírus, ktorý bol pôvodne oslabený, a stáva sa infekčný a nakazí, môže nakaziť ľudí, ktorí trpia závažnými obrnami. V tomto roku bolo v 14 krajinách Afriky zaznamenaných až 172 prípadov detskej obrny práve spôsobený týmto poliovírusom typu 2. Aktuálne beží teda boom vývoja vakcín proti COVID-19. Pre Európu bude určená asi vakcína od AstraZeneca, ktorá, vieme, na jej oficiálnych stránkach vyjadrila obavy do budúcna o možných nežiaducich účinkoch tejto vakcíny, ak sa objavia napríklad o štyri roky, a chce sa zbaviť viac-menej táto spoločnosť zodpovednosti za prípadné nežiaduce účinky, čo je pochopiteľné. Obdobnú vakcínu na podobnom princípe vyvinuli aj Rusi ako rekombinantný enterovírus vektor, ktorý nesie gén pre tento SARS-CoV-2. Osobne, ak keď pracujem v zdravotníctve, by som nebol nadšeným prívržencom povinného očkovania všetkých obyvateľov Slovenska proti COVID-19, nakoľko ani tie klinické skúšania ešte neskončili. Vakcína, ktorá bola prvá uvedená proti COVID-19, teda bola uvedená Ruskom, ale vynechali práve tretiu fázu testovania, je to taká neštandardná improvizácia, uvidíme, či sa to Rusom vyplatí. Chcem však pripomenúť, že aj keď bežia ďalšie štúdie tretej fázy, v ktorých sú zaradené desaťtisíce pacientov, aj keď sa ukáže, že tie, tá tretia fáza prebehne v poriadku, a dokáže sa, že je účinná a bezpečná, ešte to nemusí znamenať, že to tak je. Až nakoniec tá bežná klinická reálna prax nám ukáže, či tá vakcinácia je efektívna a bezpečná. Ja si osobne počkám. Na porovnanie by som uviedol príklad, ako to je v ostatných odboroch medicíny. Dnes užívame veľa liekov, ktoré majú potencionálne nežiaduce účinky, o ktorých ani netušíte, lebo nie každý číta letáky, a tie nežiaduce účinky sú niekedy len stotiny, desatiny percenta alebo len nejaké promile, a užívame tie lieky nie na základe povinnosti, že tie lieky musíme užívať, ale na základe odporučenia, ak dôverujeme svojmu lekárovi alebo lekárnikovi, tak ich jednoducho akceptujeme. Nie je to povinné, a pritom ani netušíte o všetkých teda nežiadúcich účinkoch. Ja len tak spomeniem. Napríklad bežné lieky, ktoré užívate a nesledujete to, liek proti bolesti Metamizol môže spôsobiť útlm krvotvorby, môže viesť k úmrtiu. Liek na teplotu Paracetamol, bežne známy, môže viesť k akútnemu zlyhaniu obličiek. Liek na spanie Zolpidem môže spôsobovať halucinácie a suicidálne, samovražedné sklony. Tieto, ľudia tieto lieky užívajú, lebo im dôverujú. Liekom i lekárom. Ale definitívne sa rozhodnú pacienti, či ho budú užívať, len oni samotní. Nie sú povinní tú liečbu užívať. Jednoducho sa rozhodnú, lebo dôverujú. Cieľom návrhu zákona je... Môžem doho...? (Prerušenie vystúpenia predsedajúcim.)